王迈
许宰和篇至再用韵谢
陶令束带督邮读，归来高兴潜有激。
昌黎县斋饱读书，自谓此日足可惜。
二贤诗留天地间，千载宝之为双璧。
当官不妨文字乐，似此人物不时出。
宦海风涛县为甚，文书束笋纷莫擘。
许侯敏手良不难，错节居然逢匠石。
宽租农扈享丰登，讲学如流苏废疾。
笔力重於丈二殳，诗筒敏似尺一檄。
句中之眼独心知，贻夺陶韩少人识。
乡有达尊性爱士，县榻於堂赏英特。
冰车雪辗笑钝迟，不尔续题尤富溢。
穷冬四壁坐无聊，渴思一字车渠百。
走仆乞取稛载归，底用黄金壮颜色。
祗恐天上六丁闻，一夜取将烦霹雳。